《横山下种瓜作》
明代·王宠

山田荦确苦多沙，学种东陵五色瓜。
激涧即看穿石竹，插篱偏色爱藤花。
囊中未得餐霞法，溪上时留泛海槎。
长日辍耕无一事，只须牛角挂南华。

作者简介：（1494—1533）明苏州府吴县人，字履仁，后字履吉，号雅宜山人。为蔡羽先生门生，居洞庭三年，既而在石湖之滨读书二十年。由诸生贡入国子监。工书画，行书疏秀出尘，妙得晋法。于书无所不窥。诗刻尚风骨。有《雅宜山人集》。